રાજ્ય સરકારને એકાએક ‘પાસ’ના નેતા હાર્દિક પટેલ પ્રત્યે પ્રેમ ઊભો થયો છે. અગાઉ હાર્દિક સાથે સરકારે સીધી ચર્ચા કરવાની ક્યારેય તૈયારી બતાવી નથી, પરંતુ હવે સરકારના પ્રવક્તા અને નાયબ મુખ્યમંત્રી નીતિન પટેલે મુખ્યમંત્રી વિજય રૂપાણીના કહેવાથી પાટીદાર અનામત આંદોલન માટે હાર્દિકને ‘પાસ’ કન્વીનરો સાથે ચર્ચા કરવાનું આમંત્રણ આપ્યું અને અનુકૂળ હોય તે જગ્યાએ સરકાર બેઠક કરવા તૈયાર થઇ. સચિવાલયમાં ચાલતી ચર્ચા મુજબ હાર્દિકને આમંત્રણ આપવા પાછળ સરકારનું રાજકીય ગણિત છે. ભૂતકાળમાં સુરતમાં ભાજપ રાષ્ટ્રિય અધ્યક્ષ અમિત શાહની સભામાં પાટીદારોએ તોફાન મચાવ્યું, તેનાથી ભાજપની સ્થિતિ કફોડી થઇ હતી. શાહની આ સભા બાદ પ્રથમ વાર મુખ્યમંત્રી સમૂહલગ્નમાં સુરત હાજરી આપવાના હોઈ કાર્યક્રમ શાંતિપૂર્ણ રહે તે માટે આગલા દિવસે જ હાર્દિકને મીડિયા માધ્યમથી મંત્રણા માટે આમંત્રણ અપાયું જે રાજકીય ગણતરી હવે પૂરી થઇ. નિષ્ણાતોના મતે સરકાર ‘પાસ’ને સમાધાનના ટેબલ પર લાવવા માગે છે. જેમ ઠાકોર સેના સાથે સરકારે સમાધાન કરી લીધું તે જ રીતે સરકાર હવે હાર્દિક સાથે પણ સમાધાનનાં મૂડમાં છે. સરકારના આમંત્રણ બાદ કન્વીનર દિનેશ બાંભણિયાએ જણાવ્યું કે આ આમંત્રણને ‘પાસ’ આવકારે છે પણ અમારી માગણીઓ યથાવત્ છે. ‘પાસ’ અને પાટીદારોને અનામત સિવાય કશું ખપતું નથી. હવે હાર્દિક અને ‘પાસ’ કન્વીનરો સાથે મંત્રણાના ટેબલ પર સરકારમાંથી કોણ બેસે છે અને તેનું પરિણામ શું આવે છે તે જોવાનું રહ્યું.